[{"text_idx": "#000001", "text": "Urtero ohitura duen moduan, LABek ekitaldia egin du Gasteizen, duela 43 urteko langileen kontrako sarraskia gogoan. Delegatuen asanblada egin dugu Aldabe Gizarte Etxean, eta handik, kalejiran abiatu gara Martxoaren 3ko plazaraino."}, {"text_idx": "#000002", "text": "Bertan, ekitaldia egin du LABek eta Igor Arroyok adierazi du \u201coroitzeko beharra dagoela\u201d, horretarako bi arrazoi aipatuz. \u201cLehenik eta behin, 43 urte ondoren, krimen horren inguruko egia, aitortza eta erreparazioa egiteke dagoelako. Estatu espainiarrak, Gobernu espainiarrean egondako alderdi ezberdinek, Botere Judizialak, ez dute inolako urratsik eman norabide horretan. Eta emandako urratsak Euskal Herritik eman ditugu, nagusiki herri ekimenaren bidez eta bertako instituzioen babesarekin. Beharrezkoa da, beraz, egia, aitortza eta erreparazioa aldarrikatzen jarraitzea. Bigarrenik, gertakari horiek oroitzea beharrezkoa da, langile borrokaren atal esanguratsua izan zelako. Gure borroka ondarearen kontzientzia izatea ezinbestekoa dugu langileok, aurrean ditugun erronkei heldu ahal izateko\u201d."}, {"text_idx": "#000003", "text": "\u201cKrisi orokorraren aurrean, alternatiba eraldatzaile baten inguruan indarrak biltzearen\u201d alde egin du Arroyok. \u201cBat egin behar dugu langileok, elkar babestu eta elkarrekin aritu, bizitza erdigunean jarriko duen eredu baten aldeko borroka eginez\u201d. \u201cBadugu beraz zer egina\u201d gaineratu du LABeko idazkari nagusi ondokoak. \u201cIraganeko borrokak gogoan, gaurko borrokak hauspotu ditzagun\u201d."}, {"text_idx": "#000004", "text": "Bere hitzartzearen amaieran gaineratu du: \u201cLAB indartsu dago. Hauteskunde sindikaletan gora goaz. Greba eta borroka ugaritan ari gara. Sektore berriak antolatzeko lanean ari gara. Ekarpena egiten ari gara greba feministari edota pentsiodunen mugimenduari. Jarrai dezagun borrokan elkarrekin\u201d. Martxoaren 3an, sarraskiaren urteurrenean, omenaldia eta manifestazioa deitu du LABek, ELA, ESK eta STEILAS sindikatuekin batera. \u201cEtorkizuna eraikiz, confluir, luchar y avanzar\u201d lemarekin, 17:30ean omenaldia egingo dute Martxoaren 3ko Plazan eta 18:00etan manifestazioa, toki beretik aterata."}, {"text_idx": "#000007", "text": "EAEn 1.400 euroko gutxieneko soldata ezarri ahal izateko jarrera proaktiboa eskatu diogu Eusko Jaurlaritzari"}, {"text_idx": "#000009", "text": "Igor Arroyo: \u201cBorrokan jarraituko dugu erosahalmena berreskuratu eta lanaldia eta lan osasunean aurrera egiteko\u201d"}, {"text_idx": "#000010", "text": "EAEko udal legearen kontrako epaia jauzi kualitatibo larria da"}]